text: Fængslet for vold mod søsters veninde
  16 juni 2011 kl. 13.18
  En 45-årig mand, som politiet mistænker for at have snittet sin søsters veninde i halsen med en knust flaske i Fredericia, er blevet varetægtsfængslet i fire uger.
  Manden, der officielt bor på Fyn, blev anholdt onsdag i Fredericia, hvor det meget grove overfald på kvinden fandt sted.
  Politiet sigter manden for to overfald. Først skal han have overfaldet sin søster og bagefter søsterens veninde, som han skar med en knust flaske, så hun fik et otte centimeter langt snit i halsen, der måtte sys med 11 sting.
  
  Temmelig beruset
  Overfaldet fandt sted i en lejlighed i Sønderparken i Fredericia, og manden var tilsyneladende temmelig beruset, da det skete.
  Han stak af og blev først anholdt nogle timer efter.
  Ifølge vejleamtsfolkeblad.dk er den 45-årige blevet prøveløsladt den 14. april i år efter en voldsdom i december.
  